กระทรวงวัฒนธรรมจัด 13 กิจกรรมมอบความสุขคนไทยเนื่องในโอกาสส่งท้ายปีเก่า ต้อนรับปีใหม่
กระทรวงวัฒนธรรมจัด 13 กิจกรรมมอบความสุขคนไทยเนื่องในโอกาสส่งท้ายปีเก่า ต้อนรับปีใหม่ พร้อมเชิญประมุขสงฆ์ และนานาประเทศที่นับถือพระพุทธศาสนาเข้าร่วมกิจกรรม

นายวีระ โรจน์พจนรัตน์ รัฐมนตรีว่าการกระทรวงวัฒนธรรม เปิดเผยว่า เนื่องในโอกาสส่งท้ายปีเก่า ต้อนรับปีใหม่  2562  กระทรวงวัฒนธรรมจัดกิจกรรมส่งมอบความสุขให้แก่ประชาชนรวม 13 กิจกรรม  อาทิ กิจกรรมสวดมนต์ข้ามปี ถวายพระราชกุศล เสริมสิริมงคลทั่วโลก ส่งท้ายปีเก่าวิถีไทย ต้อนรับปีใหม่วิถีธรรม  ระหว่างวันที่ 29 ธันวาคม 251  –  1 มกราคม 2562  เชิญชวนประชาชนรักษาศีล เจริญภาวนา ปฏิบัติธรรม ลด ละ เลิกอบายมุข  ส่วนกลางจะมีริ้วขบวนอัญเชิญพระบรมสารีริกธาตุและพระพุทธรูปสำคัญที่ประดิษฐานทั้งในและต่างประเทศ 13 ประเทศ จากลานพลับพลา มหาเจษฎาบดินทร์ไปประดิษฐาน ณ มณฑลพิธีท้องสนามหลวง จากนั้นจะอัญเชิญไปประดิษฐานให้ประชาชนสักการะ ณ พิพิธภัณฑสถานแห่งชาติ พระนคร ตั้งแต่วันที่ 1 - 15 มกราคม 2562 พร้อมกับเชิญประมุขสงฆ์ต่างประเทศ และรัฐมนตรี ที่กำกับดูแลด้านศาสนาและวัฒนธรรมของต่างประเทศที่นับถือพระพุทธศาสนาเข้าร่วมกิจกรรมสวดมนต์  ณ มณฑลพิธีท้องสนามหลวง ส่วนศาสนาอื่นๆ กำหนดจัดกิจกรรม  ณ  ศาสนสถานต่างๆ ทั่วประเทศ  กิจกรรมไหว้พระ 10 วัด สืบสิริสวัสดิ์ 10 รัชกาล   กิจกรรมไหว้พระวังหน้า พระปฏิมาแห่งแผ่นดิน : นพปฏิมารัตนมารวิชัย อัญเชิญพระแก้วปางมารวิชัย  ส่วนภูมิภาคได้อัญเชิญพระพุทธรูปสำคัญประจำท้องถิ่นให้ประชาชนได้สักการะ ณ พิพิธภัณฑสถานแห่งชาติทุกแห่ง
นอกจากนี้ ยังมีการรณรงค์ส่งความสุขแบบไทยเป็นของขวัญปีใหม่  การแสดงด้านศิลปวัฒนธรรม  เปิดพิพิธภัณฑสถานแห่งชาติ และอุทยานประวัติศาสตร์ทุกแห่งให้เข้าชมฟรี   จัดทำโปสการ์ดพระพิฆเนศ  และส่งมอบอวยพรอีการ์ด นิทรรศการศิลปะร่วมสมัย  โครงการอ่านสร้างชาติ ซื้อหนังสือ ลดหย่อนภาษีได้ โดยในวันพรุ่งนี้ จะมีการจัดกิจกรรมรณรงค์เชิญชวนประชาชนเข้าร่วมกิจกรรมก่อนการประชุมคณะรัฐมนตรีที่ทำเนียบรัฐบาล